D'aquí a una setmana, Girona i Figueres perdran dos dels quatre trens internacionals d'alta velocitat. Fa uns mesos, després de l'estrena de l'enllaç entre Barcelona i París, Renfe i SNCF van optar per ampliar la seva freqüència, amb la finalitat de reforçar la temporada de primavera i estiu. Transcorregut aquest període, les compa?nyies han decidit que, tal com estava previst, els dos trens addicionals no tindran continuïtat.

Això afectarà els passatgers de les estacions de Girona i Figueres, que la setmana vinent ja notaran que l'oferta de viatges d'alta velocitat es redueix. De fet, la supressió s'apreciarà, sobretot, entre els clients matiners en direcció nord i els nocturns en direcció sud. Segons va confirmar ahir Renfe, l'eliminació serà efectiva a partir del 2 de setembre.

Un dels dos trens afectats és el que està operant des del passat 31 de març. Es tracta d'una freqüència que, en sentit nord, surt de l'estació de Barcelona a les 13.20 hores i que arriba a París a les 19.53 hores. Mentre que, en sentit sud, la sortida del servei d'alta velocitat és a les 16.07 hores de París-Lió i amb arribada a la ciutat de Barcelona a les 22.46. Quan es va afegir aquest comboi, es va explicar des de Renfe i SNCF que l'increment de la freqüència internacional estava enfocat de cara a la primavera i l'estiu.

Aquest servei fa parada, en sentit nord, a les 14.01 hores a Girona i a les 14.18 hores a Figueres. Mentre que, en sentit sud, el tren d'alta velocitat s'atura a les 21.50 hores a Figueres i a les 22.07 hores a Girona. La supressió del comboi en sentit sud suposa que Girona i Figueres perden el que ara és l'últim servei que va a Barcelona i que surt a les 21.53 de la ciutat de l'Alt Empordà i a les 22.09 de la capital de demarcació.

Mentrestant, pel que fa al segon tren internacional d'alta velocitat afectat, és el que està operant des del passat 7 de juliol. Es tracta de la freqüència que, en sentit nord, surt de l'estació de Barcelona a les 6.05 hores i que arriba a París a les 12.45 hores. Mentre que, en sentit sud, la sortida d'aquest servei és a les 10.07 hores de la capital francesa i amb arribada a les 16.38 a la capital catalana. En aquest cas, el comboi es va afegir davant el període de més mobilitat de les vacances d'estiu, segons es va justificar per part de les dues companyies ferroviàries.

Aquest segon servei fa parada, en sentit nord, a les 6.43 hores a Girona i a les 7.00 hores a Figueres. Mentre que, en sentit sud, el tren d'alta velocitat internacional atura a les 15.40 hores a Figueres i a les 15.57 a Girona. Per això l'eliminació del comboi també representa que Girona i Figueres es queden, en sentit nord, sense el que ara és el primer servei que va fins a França. Aquest tren surt a les 6.46 de la capital de província i a les 7.03 de la ciutat de l'Alt Empordà, per tal de traslladar els passatgers al territori francès.

Així, malgrat que els viatgers gironins d'alta velocitat perden freqüències, recuperen -a partir d'aquest setembre- el primer comboi en direcció sud. Es tracta del tren amb sortida a les 6.30 hores de Figueres i a les 6.46 de Girona. Renfe va informar ahir que, en aquest cas, el servei es posa en marxa de nou després de l'estiu.